20 כלבים מצ'כיה נחתו השבוע בארץ, ובתום הכשרה ייחודית הם צפויים להשתלב בפעילות מבצעית של המשטרה במגוון משימות. מדובר בכלבים מסוג מילנואה, רועה גרמני ורועה בלגי, שישולבו בעיקר בפעילות מבצעית ומודיעינית לאיתור אמצעי לחימה, סמים, כסף וכדומה.
מהמשטרה נמסר כי הליך המיון ובחירת הכלבים מבין עשרות רבות התבצע על ידי משלחת מקצועית של משטרת ישראל, שכללה את ראש מדור מפעילי בעלי חיים, קצין כלבנים בכיר והווטרינרית של מדור מפעילי בע"ח באגף המבצעים של המשטרה. הם בחנו את כשירות הכלבים, רמת בריאותם וכן תכונות התנהגות ייחודיות המותאמות למשימות של משטרת ישראל.
"הצוות המשטרתי הגדיר מראש את אופי הכלבים הנדרש למשטרת ישראל, על מנת לצמצם את הליך המיון בצ'כיה ממאות כלבים לעשרות בודדות, בדגש על כלבים בעלי כושר התמדה, הממשיכים בפעילות החיפוש עד מציאה ובעלי רמת משמעת גבוהה", אומרים במשטרה, "מדובר בכלבים שעברו עד כה את שלב האילוף הבסיסי וכעת יעברו הכשרה מקצועית בת חצי שנה, המתמקדת במשימות משטרתיות מיוחדות. בסיומה, ישולבו בפעילות המבצעית יחד עם 220 הכלבים המשרתים בארגון".